Die eerste getuie in dié saak, Cheryl Zondi, het die land se verbeelding aangegryp met haar grafiese beskrywings van wat Omotoso haar sou maak doen het. Dit het glo begin toe sy maar 14 jaar oud was; sy is nou ’n 22-jarige bemarkingstudent. En in die aangesig van ’n ongenadige kruisverhoor deur die verdedigingsadvokaat, Peter Daubermann, het sy dapper haar weergawe van gebeure aan die hof gestel.
In ’n ongewone verwikkeling het die voorsittende beampte, regter Mandela Makaula, tussenbeide getree en Daubermann gewys op die onaanvaarbaarheid van sommige van sy vrae. Dit was tot: “Met hoeveel sentimeter het die beskuldigde jou gepenetreer?”
Organisasies wat hulle beywer vir die regte van vroue, het haar geprys vir die wyse waarop sy (my woorde) “haar man gestaan het” – die ironie in die bekende uitdrukking – en tot die minister van vroue, Bathabile Dlamini, is deur die hofsaak uit ’n post-Jacob Zuma-slaap wakker geskud.
In ’n meningsartikel skryf sy ook dat die belangrikste vraag na aanleiding van die Omotoso-verhoor dié is oor hoe betekenisvolle sosiale transformasie gefasiliteer en bestuur moet word gegee die regspresedente uit die land se koloniale en apartheidsverlede. “Ons hooftaak, indien dit wel ’n probleem is wat oorgeërf is, is om opnuut te dink oor die institusionele samestelling van ons sosiale en regstrukture,” aldus Dlamini.
Wat uitstaan as die gebeure in Australië met dié in Suid-Afrika vergelyk word, is die wyse waarop die regering in Australië self verantwoordelikheid neem vir die misbruik waaraan slagoffers vir só lank blootgestel is – selfs al was dit nie noodwendig in die naam van die staat nie. Omgekeerd wys ’n minister in Suid-Afrika vinger na die nalatenskap van die koloniale en apartheidsregstelsel wat steeds bepaal hoe sake en hofverrigtinge in die land nou in die demokratiese era gehanteer word.
Ongenuanseerd soos wat die minister dikwels oorkom, boor sy dalk tog ’n senuwee raak wanneer sy ’n pleidooi lewer vir herbesinning oor die geskiedenis van geweldsmisdaad in Suid-Afrika. Dit is seer sekerlik ’n element wat jy ook in die geskiedenis van seksuele mishandeling in Australië sal raakluister met betrekking tot die behandeling van die Aborigine-gemeenskap.